औरंगाबाद – सांसद सुशील कुमार सिंह द्वारा पवित्र सूर्यकुंड तालाब के जीर्णोद्धार कराए जाने के बाद रविवार की शाम हुए महाआरती के दौरान यह कुंड अप्रतिम एवं मनोहारी दृश्यों का गवाह बन गया। औरंगाबाद के लोगों ने पहली बार माँ गंगे की आरती का नजारा देखा और लगभग एक घंटे तक चली इस आरती में अपनी आत्मा को परमात्मा के साथ समाहित कर लिया। सूर्यकुंड की सीढ़ियों पर जलते हुए दीपक की कतार देवलोक के सौंदर्य को भी मात कर रहे थे और मन को आंनदित करने एवं हृदय को सुकून देने वाली इस दृश्य को देखने के लिए हजारों की संख्या में महिला, पुरुषों एवं बच्चों की भीड़ उमड़ पड़ी। सूर्यकुंड तालाब तक पहुंचने वाले हर शख्स की हाथों में अपनी अपनी मान्यता के अनुसार दीपक दिखें और सबों ने दीप जलाकर माँ गंगा की आरती उतारी। सांसद एवं उनके समर्थकों के द्वारा आयोजित इस महाआरती में दूर-दूर से पहुंचे लोगों ने इस अलौकिक दृश्य को देखकर अपने जीवन को सार्थक बनाया।